钦定古今图书集成/明伦汇编/官常典/第535卷 > 费聚
## 钦定古今图书集成/明伦汇编/官常典/第535卷 > 费聚

按《明外史》本传：“聚字子英，五河人。父德兴，以材勇为
游徼卒。聚少习技击，太祖遇于濠，伟其貌，深相结纳。
定远张家堡有民兵，无所属，郭子兴欲招之，念无可
使者，太祖力疾请行，偕聚骑而往，步卒九人俱至宝
公河，望其营甚整，弓弩皆外向，步卒惧欲走。太祖曰：
‘彼以骑蹴我，走将安往’？遂前，前阻水，下马步行，抵其”
营，与定约，“三日治装。”太祖先归，留聚俟之。其帅欲他
属，聚还报，太祖复偕聚以三百人往缚其帅，收卒三
千人。豁鼻山有秦把头八百馀人，聚复招降之。遂从
取灵壁，克泗、滁、和州，授承信校尉。既定江东，克长兴，
立永兴翼元帅府，以聚副耿炳文为元帅。张士诚入
寇，击败之。召领宿卫，援安丰，两定江西，克武昌，皆从。
改永兴翼元帅府为“永兴亲军指挥司”，仍副炳文为
指挥同知。士诚复入寇，获其帅宋兴祖，再败之，士诚
夺气，不敢复窥长兴。随征淮安、湖州、苏州，皆有功。进
指挥使。汤和讨方国珍，聚以舟师从海道邀击。浙东
平，复由海道取福州，破延平归。次昌国，剿海寇叶、陈
二姓于兰秀山。至是，聚始独将。洪武二年会大军取
西安，改西安卫指挥使，进都督府佥事，镇守平凉。三
年封平凉侯，岁禄千五百石，予世券。时诸将在边，屯
田募伍，岁有常课。聚颇耽酒色，无所事事。又以招降
无功，召还，切责之。明年从傅友德征云南，大战白石
江，擒达里麻。云南平，进取大理。未几，诸蛮复叛。命副
安陆侯吴复为总兵，授以方略。蛮人内顾，但𢭏其巢，
勿与野战。遂攻关索岭及阿咱等寨，悉下之，蛮地始
定。置贵州都指挥使司，以聚署司事。十八年命为总
兵官，帅指挥丁忠等征广南，擒火立达，俘其众万人，
还镇云南。二十三年召还。李善长败，语连聚。帝曰：“聚
曩使姑苏不称指，朕尝詈责，遂欲反耶？”竟坐党死，爵
除。